WHAขายทรัพย์โกยกำไร841ล.
&#8220;WHA&#8221; อู้ฟู่ ขายทรัพย์สินเข้ากองทุน 2,080 ล้าน รับกำไรทันที 841 ล้าน นำเงินคืนหนี้ ลงทุนต่อ ใจดีปันผลพิเศษ 0.10 บาท
8 ม.ค. 2556

“WHA” อู้ฟู่ ขายทรัพย์สินเข้ากองทุน 2,080 ล้าน รับกำไรทันที 841 ล้าน นำเงินคืนหนี้ ลงทุนต่อ ใจดีปันผลพิเศษ 0.10 บาท 
นายสมยศ อนันตประยูร ประธานเจ้าหน้าที่ฝ่ายบริหาร บริษัท ดับบลิวเอชเอ คอร์ปอเรชั่น (WHA) เปิดเผยว่า ที่ประชุมคณะกรรมการบริษัทอนุมัติให้ขายทรัพย์สินของบริษัทและบริษัทย่อย คือ แวร์เฮาส์ เอเชีย อะไลแอนซ์ ให้แก่กองทุนรวมอสังหาริมทรัพย์และสิทธิการเช่าดับบลิวเอชเอ พรีเมี่ยม แฟคทอรี่แอนด์แวร์เฮ้าส์ ฟันด์ (WHAPF) ในราคารวมทั้งสิ้น 2,080 ล้านบาท
ทั้งนี้ สินทรัพย์ที่ขายให้กองทุนมีราคาตามมูลค่าทางบัญชีทั้งสิ้น 1,238.32 ล้านบาท ทั้งนี้คาดว่าจะมีกำไรประมาณ 841.68 ล้านบาท 
สำหรับประโยชน์ที่ได้รับ คือ บริษัทจะรับรู้กำไรจากการขายทรัพย์สินทันที และจะนำเงินที่ได้ไปคืนหนี้และนำไปขยายธุรกิจ 
ขณะที่สินทรัพย์ที่ขายให้ประกอบด้วยที่ดินและอาคารคลังสินค้า รวมถึงสิ่งปลูกสร้างที่ ต.หัวฬ่อ จ.ชลบุรี จำนวน 2 แปลง เนื้อที่ 16 ไร่ มีพื้นที่ใช้สอย 1.68 หมื่นตารางเมตร พร้อมสัญญาเช่าที่ดินและสิ่งปลูกสร้างบนที่ดินดังกล่าว และมีสัญญาเช่าบริษัท คาโอ คอมเมอร์เชียล (ประเทศไทย) และยังมีสินทรัพย์ของแวร์เฮาส์ เอเชียฯ (โครงการ Healthcare) มีที่ดิน 5 แปลง อ.บางพลีใหญ่ จ.สมุทรปราการ เนื้อที่รวม 47 ไร่ พร้อมอาคารคลังสินค้า 2 หลัง และสิ่งปลูกสร้างอื่นๆ มีเนื้อที่ใช้สอยอาคารเท่ากับ 6.57 หมื่นตารางเมตร และสัญญาเช่าที่ดินและสิ่งปลูกสร้างบนที่ดินดังกล่าว ซึ่งมีบริษัท ดีเคเอสเอช (ประเทศไทย) บริษัท เม็นโล เวิลด์ไวด์ (ประเทศไทย) และบริษัท คราวน์ เวิลด์ไวด์ เป็นผู้เช่า 
“หลังบริษัทขายหุ้นให้ประชาชนครั้งแรก หรือไอพีโอ และขายทรัพย์ให้กองทุน ทำให้ฐานะการเงินแข็งแกร่ง เพราะมีสัดส่วนหนี้สินต่อทุนต่ำกว่า 1.5 เท่า และมีทุนพร้อมในการขยายธุรกิจ ซึ่งตามแผนตั้งเป้าการเติบโตปีละ 30% ซึ่งปีนี้น่าจะโตได้เกินกว่าเป้าหมาย” นายสมยศ กล่าว 
นอกจากนี้ คณะกรรมการบริษัทอนุมัติให้จ่ายเงินปันผลพิเศษในอัตราหุ้นละ 0.10 บาท โดยจะปิดสมุดทะเบียนเพื่อรับสิทธิเงินปันผลวันที่ 22 ม.ค. และจ่ายปันผลในวันที่ 1 ก.พ. 2556